Teres (geologi)

Dalam geologi, **teres** atau **jenjang** ( atau ) ialah bentuk muka bumi yang nampak seperti tangga. Teres mempunyai "jejak", iaitu permukaan yang rata atau landai, yang biasanya bersebelahan dengan cerun yang lebih curam, yang dipanggil "tetingkat" atau "tubir". Kedua-dua jejak dan cerun (tetingkat atau tubir) ini membentuk teres. Teres juga boleh mempunyai jejak yang dikelilingi tubir di semua sisi. Teres yang sempit selalunya dipanggil undak.

Mendapan yang mendasari jejak dan tetingkat teres juga biasa disalah panggil "teres", menyebabkan kekeliruan.

Teres ada pelbagai cara pembentukan.

## Teres sungai
Teres sungai ialah sisa-sisa dataran banjir sungai. Ia terbentuk apabila sungai atau alur menghakis dasar dan meninggalkan dataran banjirnya. Proses ini dipanggil "pengerukan dasar". Ini boleh berlaku kerana aras laut berubah, kerak bumi terjulang di kawasan tertentu, perubahan iklim tempatan atau serantau, dan perubahan dalam jumlah mendapan yang dibawa oleh sungai atau alur. Kelainan sungai dan alur yang membentuk teres sungai selalunya disebabkan oleh tumbuhan, cara bentuk muka bumi berubah dari semasa ke semasa, dan cara air bergerak melalui kawasan tersebut. Kebelakangan ini, aktiviti manusia seperti mengubah suai sungai dan alur dan kawasan tadahan airnya juga telah menyebabkan teres terbentuk di banyak sungai dan alur.

## Teres kame
Teres kame terbentuk di sisi lembah glasier, dan ia terbentuk apabila aliran air daripada ais cair mengalir di antara ais dan lembah yang berdekatan, meninggalkan mendapan.

## Teres marin
Teres marin ialah kawasan darat yang dahulunya pantai laut. Ia terbentuk apabila ombak menghakis garis pantai (teres potongan laut atau pelantar hakisan ombak). Ia juga boleh terbentuk apabila mendapan terkumpul di pesisiran yang biasanya di bawah air (teres binaan laut atau pantai timbul). Di kawasan tropika, terumbu karang boleh menyebabkan teres laut terbentuk apabila terumbu tumbuh dan menyebabkan bahan terkumpul (pamah terumbu).

Teres marin terbentuk begini: Pertama, ombak kuat menghakis batuan dasar menjadi pelantar (ombak perlulah amat kuat). Akan tetapi, tidak semua pelantar yang dipotong oleh ombak akan menjadi teres marin. Selepas pelantar terbentuk, ia mesti dilindungi daripada ombak kuat. Ini boleh berlaku kerana perubahan aras laut akibat kitaran glasier-antaraglasier, atau kerana apabila pergerakan kerak bumi menjulang darat. Apabila pelantar timbul ke atas aras laut, ia selamat daripada hakisan. Teres begini biasanya ada berderet-deret di kawasan pesisir.

## Teres lakustrin
Teres tasik (lakustrin) adalah darat yang tertimbul berhampiran tasik, menandakan di mana garis pantai pernah berada lama dahulu. Seperti teres marin, teres tasik boleh terbentuk dengan penghakisan garis pantai, mendapan terkumpul di kawasan yang timbul sedikit, atau kedua-duanya. Kerana tasik lebih kecil daripada laut, teres tasik lebih halus dan kurang lengkap berbanding teres marin. Walau bagaimanapun, bukan semua teres tasik adalah garis pantai lama. Kadangkala ia menandakan dasar tasik-tasik purba yang dibentuk oleh ais, atau tasik yang terbentuk kerana air sungai bergenang. Akhir sekali, teres kame glasier-tasik pula adalah sisa delta atau dasar tasik yang dibentuk oleh ais lama dahulu.

## Teres strukturan
Dalam geomorfologi, teres strukturan ialah teres yang terbentuk apabila lapisan-lapisan batu atau tanah terhakis pada kadar yang berbeza. Proses hakisan ini mendedahkan perukaan rata yang dibuat daripada bahan yang lebih keras sementara bahan yang lebih lembut terhakis. Teres strukturan biasanya terjadi secara berpasangan dan boleh ditemui ia pelbagai tempat, bukan sahaja lembah sungai.

## Teres travertin
Teres travertin terbentuk apabila air alkali yang kaya mineral menjadi panas kerana geoterma terbit ke permukaan dan membentuk air terjun, seterusnya memendakkan karbonat.

## Rujukan


## Pautan luar

* Berikut ialah contoh teres sungai yang baik: http://www.geographie.uni-erlangen.de/mrichter/gallery/photos/asia/images/river_terraces_near_kasbeki.jpg